‘ผู้ดี’ฉาวล้วงตับผู้แทนประชุมจี20
สมัยเจ้าภาพ2552ดักฟังโทรศัพท์เจ้าหน้าที่ต่างชาติ
29 ต.ค. 2565

สมัยเจ้าภาพ2552ดักฟังโทรศัพท์เจ้าหน้าที่ต่างชาติ
เอกสารลับ “สโนว์เดน” ระบุ อังกฤษเคยสอดแนมผู้เข้าร่วมประชุม จี20
หนังสือพิมพ์ เดอะ การ์เดียน ของอังกฤษ รายงานอ้างเอกสารลับที่เผยแพร่โดย เอ็ดเวิร์ด สโนว์เดน อดีตลูกจ้างหน่วยข่าวกรองกลางสหรัฐ (ซีไอเอ) ว่า รัฐบาลอังกฤษเคยใช้เทคโนโลยีขั้นสูงเพื่อแอบสอดแนมผู้เข้าร่วมประชุมกลุ่มประเทศเศรษฐกิจขนาดใหญ่ (จี20) ซึ่งจัดขึ้นที่กรุงลอนดอนเมื่อปี 2552 
สื่อชื่อดังระบุว่า ในบรรดาผู้นำระดับสูงที่ตกเป็นเป้าการสอดแนมของรัฐบาลเมืองผู้ดี รวมถึงรัฐมนตรีคลังตุรกี และเจ้าหน้าที่ระดับสูงจากแอฟริกาใต้ 
“สายลับอังกฤษหลอกผู้เข้าร่วมการประชุม จี20 ให้ไปใช้บริการอินเทอร์เน็ตคาเฟ่แห่งหนึ่ง ซึ่งทางการได้เตรียมเจาะระบบเอาไว้แล้ว เพื่อคอยสอดแนมอีเมล และโทรศัพท์ของผู้เข้าร่วมการประชุม และขณะเดียวกันยังเตรียมทีมชุดพิเศษซึ่งจะคอยสอดแนมตลอด 24 ชั่วโมง ว่าใครโทรหาใครบ้าง” เอกสารลับระบุ พร้อมชี้ว่า คำสั่งดังกล่าวมาจากเจ้าหน้าที่ระดับสูงในรัฐบาลของนายกรัฐมนตรี กอร์ดอน บราวน์ 
นอกจากนี้ อังกฤษยังตรวจพบว่าสภาความมั่นคงแห่งชาติสหรัฐ (เอ็นเอสเอ) ดักฟังโทรศัพท์ของอดีตประธานาธิบดี ดิมิทรี เมดเวเดฟ ขณะร่วมการประชุมอีกด้วย 
การเปิดโปงข้อมูลครั้งนี้มีขึ้นขณะที่อังกฤษเป็นเจ้าภาพจัดประชุมกลุ่มประเทศอุตสาหกรรมชั้นนำของโลก (จี8) ซึ่งจัดขึ้นระหว่างวันที่ 1718 มิ.ย. ที่ไอร์แลนด์ 
ด้านนายกรัฐมนตรี เดวิด คาเมรอน ปฏิเสธที่จะให้ความเห็น โดยอ้างว่ารัฐบาลไม่จำเป็นต้องแสดงความเห็นเกี่ยวกับมาตรการด้านความมั่นคง 
สำหรับความเคลื่อนไหวอื่นๆ นั้นล่าสุด ทางโฆษกรัฐมนตรีต่างประเทศจีน เรียกร้องใหสหรัฐเร่งชี้แจงรายละเอียดโครงการสอดแนมต่างๆ ให้กับประชาคมโลก พร้อมยืนยันว่า สโนว์เดน ไม่ได้เป็นสายลับของจีน ซึ่งนับเป็นครั้งแรกที่รัฐบาลจีนแสดงความเห็นเกี่ยวกับกรณีดังกล่าว